
REFERAT

Sistemul de iluminat public este ansamblul tehnologic şi funcţional format din puncte de aprindere, cutii de distribuţie, cutii de trecere, linii electrice de joasă tensiune subterane sau aeriene, fundaţii, elemente de susţinere a liniilor, instalaţii de legare la pământ, console, corpuri de iluminat, accesorii, conductoare, izolatoare, cleme, armături, echipamente de comandă, automatizare şi măsurare, utilizate cu scopul realizării unui mediu luminos confortabil şi/sau funcţional şi/sau estetic capabil să asigure desfăşurarea în condiţii optime a circulaţiei rutiere şi pietonale, a unei activităţi, a unui eveniment cultural-sportiv, a unui efect estetic-arhitectural şi altele.
Serviciul de iluminat public este reglementat atât prin norme generale – Legea serviciilor comunitare de utilități publice nr. 51/2006, republicată, cu modificările și completările ulterioare, cât și prin norme speciale – Legea seriviciului de iluminat public nr. 230/2006.
Astfel, Legea nr. 51/2006, republicată, cu modificările și completările ulterioare, prevede următoarele:
· Art.8 alin. (3), lit. „i” „În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu: ........ elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente”.
În acelaşi timp, Legea nr. 230/2006 prevede următoarele:
· Art.9 alin. (1) „Elaborarea şi aprobarea strategiilor locale de dezvoltare a serviciului de iluminat public, a programelor de investiţii privind dezvoltarea şi modernizarea infrastructurii tehnico-edilitare aferente, a regulamentului propriu al serviciului, a caietului de sarcini, alegerea modalităţii de gestiune, precum şi a criteriilor şi procedurilor de delegare a gestiunii intră în competenţa exclusivă a consiliilor locale, a asociaţiilor de dezvoltare comunitară sau a Consiliului General al Municipiului Bucureşti, după caz”;
· Art.10 lit. d „În exercitarea atribuţiilor şi responsabilităţilor ce le revin în domeniul administrării şi gestionării serviciului de iluminat public, autorităţile administraţiei publice locale adoptă hotărâri sau emit dispoziţii, după caz, privitoare la:....... darea în administrare sau delegarea gestiunii serviciului de iluminat public, precum şi încredinţarea exploatării bunurilor aparţinând patrimoniului public sau privat al localităţilor, aferente serviciului, conform prevederilor legale”.
Având în vedere cele prezentate mai sus, vă rugăm să inițiați un proiect de hotărâre pentru:
· [bookmark: _GoBack]aprobarea Caietului de Sarcini al serviciului de iluminat public pentru activităţile de întreţinere şi reparaţii a infrastructurii acestuia în Oraşul Boldeşti-Scăeni, judeţul Prahova;
· aprobarea Modelului de Contract de delegare prin concesiune a serviciului de iluminat public pentru activităţile de întreţinere şi reparaţii a infrastructurii acestuia în Oraşul Boldeşti-Scăeni, judeţul Prahova”.

